গোদাঠুঁটি মানিকজোড়
গোদাঠুঁটি মানিকজোড় (বৈজ্ঞানিক নাম: Ephippiorhynchus senegalensis) Ciconiidae (সাইকোনিডাই) গোত্র বা পরিবারের অন্তর্গত Ephippiorhynchus (ইফিপিওরাইঙ্কাস) গণের এক প্রজাতির বৃহদাকৃতির জলচর পাখি। পাখিটি সাব-সাহারান আফ্রিকা থেকে মধ্য আফ্রিকার দক্ষিণাংশ পর্যন্ত এরা বিস্তৃত। গোদাঠুঁটি মানিকজোড়ের বৈজ্ঞানিক নামের অর্থ সেনেগালের জিনঠুঁটি (গ্রিক ephippios = ঘোড়ার জিন, rhunkhos = ঠোঁট; লাতিন: senegalensis = সেনেগালের)। সারা পৃথিবীতে এক বিশাল এলাকা জুড়ে এদের আবাস, প্রায় ১ কোটি ২৭ লাখ বর্গ কিলোমিটার। বিগত কয়েক দশক ধরে এদের সংখ্যা কমে যাচ্ছে, তবে আশঙ্কাজনক পর্যায়ে যেয়ে পৌঁছেনি। সেকারণে আই. ইউ. সি. এন. ২০০৪ সালে এ প্রজাতিটিকে ন্যূনতম বিপদগ্রস্ত বলে ঘোষণা করেছে। সারা বিশ্বে পূর্ণবয়স্ক গোদাঠুঁটি মানিকজোড়ের সংখ্যা ৬৭০-১৭,০০০টি। এরা একপ্রজাতিক, অর্থাৎ কোন উপপ্রজাতি নেই।